Návrh na udelenie štátneho súhlasu
 na pôsobenie súkromnej vysokej školy s názvom 
Dubnický technologický inštitút v Dubnici nad Váhom
 
1. Úvod
	
	Ministerstvo školstva Slovenskej republiky (ďalej len „ministerstvo školstva“) predkladá vláde Slovenskej republiky (ďalej len „vláde“) návrh na udelenie štátneho súhlasu na pôsobenie súkromnej vysokej školy s názvom Dubnický technologický inštitút v Dubnici nad Váhom (ďalej len „návrh“) v súlade s Programovým vyhlásením vlády Slovenskej republiky, v ktorom pre oblasť vysokého školstva sa uvádza, že „za súčasť diverzifikácie a vytvárania súťaživého prostredia vláda pokladá aj vznik kvalitných súkromných vysokých škôl“ a v súlade s § 47 ods. 1 zákona  č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon o vysokých školách“). Vláda prerokúva návrh ministerstva školstva a udeľuje štátny súhlas na pôsobenie súkromnej vysokej školy v súlade s § 47 ods. 6 a § 102 ods. 1 písm. c) zákona o vysokých školách.

2. Návrh

2.1. Návrh a odôvodnenie

	V súčasnosti pôsobí na území Slovenskej republiky šesť súkromných vysokých škôl, siedma otvorí prvý akademický rok 1. 9. 2006. Podľa zákona o vysokých školách o pôsobenie ako súkromná vysoká škola môže požiadať iba právnická osoba, ktorá je zriadená alebo založená na vzdelávanie a výskum. Po splnení  podmienok jej vláda SR udelí štátny súhlas na takéto pôsobenie.  

	Žiadosť o súhlas v mene štátu na oprávnenie pôsobiť ako súkromná vysoká škola (o štátny súhlas) s názvom Dubnický technologický inštitút v Dubnici nad Váhom (ďalej len „DTI“) v súlade s § 47 zákona o vysokých školách podala na ministerstvo školstva 9. 5. 2005 právnická osoba Dubnický technologický inštitút, s. r. o. so sídlom v Dubnici nad Váhom, ktorej štatutárnym orgánom – konateľom je Ing. Daniel Lajčin, má právnu formu spoločnosti s ručením obmedzeným, je založená na vzdelávanie a výskum, je registrovaná na: Okresný súd Trenčín – Obchodný register – Oddiel: Sro – Vložka číslo: 15461/R – IČO: 36 342 645 – zapísaná dňa 24. 02. 2005. Konanie na udelenie štátneho súhlasu na žiadosť žiadateľa bolo prerušené od 24. 8. 2005 do 30. 9. 2005.

	Po posúdení tejto žiadosti ministerstvom školstva a jej doplnení si ministerstvo školstva vyžiadalo stanovisko k tejto žiadosti od Akreditačnej komisie v súlade s § 47 zákona o vysokých školách. Akreditačná komisia v súlade so zákonom o vysokých školách túto žiadosť posúdila na základe predložených podkladov (dlhodobý zámer, návrhy študijných programov, materiálne, priestorové, informačné, priestorové a najmä personálne zabezpečenie, podklady o kvalifikácii učiteľov) a na svojom 22. zasadaní konanom v dňoch 30. 11. – 2. 12. 2005 v Nitre po posúdení žiadosti podľa § 82 ods. 2 písm. e) zákona o vysokých školách a v súlade s čl. 5 ods. 7 štatútu Akreditačnej komisie podľa uznesenia č. 22.4.1. súhlasí s udelením štátneho súhlasu právnickej osobe Dubnický technologický inštitút, s. r. o. so sídlom v Dubnici nad Váhom na pôsobenie ako súkromná neuniverzitná vysoká škola s názvom „Dubnický technologický inštitút v Dubnici nad Váhom“. Zároveň sa vyjadrila, že uvedená vysoká škola je spôsobilá po nadobudnutí účinnosti štátneho súhlasu poskytovať bakalársky študijný program „učiteľstvo technických predmetov“ v študijnom odbore „1.1.2 Učiteľstvo profesijných predmetov a praktickej prípravy“ v dennej forme a externej forme štúdia a odporučila priznanie príslušného práva na štandardnú dĺžku štúdia. Ministerstvo školstva po udelení štátneho súhlasu na základe uvedeného vyjadrenia rozhodne o priznaní práva tejto súkromnej vysokej škole udeľovať po úspešnom absolvovaní bakalárskeho študijného programu zodpovedajúci akademický titul na štandardnú dĺžku štúdia a o registrácii vnútorných predpisov.

	Keďže sú splnené podmienky na udelenie štátneho súhlasu podľa § 47 ods. 7 zákona o vysokých školách (Akreditačná komisia vydala súhlasné stanovisko aspoň k jednému študijnému program a predložené návrhy vnútorných predpisov sú v súlade so zákonom o vysokých školách a s inými všeobecne záväznými právnymi predpismi a vláda štátny súhlas podľa citovaného ustanovenia neudelí len vtedy, ak tieto podmienky nie sú splnené), 

navrhuje ministerstvo školstva vláde udeliť štátny súhlas

právnickej osobe uvedenej v druhom odseku bodu 2.1., tak, aby uvedená právnická osoba bola oprávnená pôsobiť ako súkromná vysoká škola s názvom „Dubnický technologický inštitút v Dubnici nad Váhom“. Sídlom tejto súkromnej vysokej školy je Dubnica nad Váhom. Dňom platnosti štátneho súhlasu je deň prijatia uznesenia vlády o udelení štátneho súhlasu a deň účinnosti je deň nasledujúci po dni platnosti. Po udelení štátneho súhlasu v súlade so zákonom o vysokých školách ministerstvo školstva udelí vysokej škole príslušné právo a zaregistruje príslušné vnútorné predpisy.

	Význam založenia tejto súkromnej vysokej školy je najmä v postupnej realizácii jej strategickej vízie: postupne ponúkať na trhu vzdelávania žiadané študijné programy a zapojenia do riešenia výskumných projektov v oblasti technológií v nadväznosti na podnikateľské a výskumné aktivity zakladateľa. Silnou stránkou zakladateľa právnickej osoby je napr. úzka spolupráca a prepojenie zakladateľa so spoločnosťou Dupres a ďalšími firmami majúcimi skúsenosti s aplikáciou informačno-komunikačných technológií e-learningu Itousourcingom a consultingom, implementácia výkonného systému pre riadenie vyučovania Enterprise Knowledge Platform (EKP), široká sieť partnerov v oblasti vzdelávacích technológií, stabilizované materiálne, priestorové a infraštruktúrne vybavenie, schopnosť samofinancovania, schopnosť pružne reagovať na výzvy  okolia, rozvinuté kontakty zakladateľa s nemeckým podnikateľským prostredím, atď. Na začiatku svojej činnosti bude ponúkať moderne a na priaznivej infraštruktúrnej báze poskytované vysokoškolské vzdelávanie učiteľstva technických predmetov. 

	Vzhľadom na spoločenský význam vysokoškolskej ustanovizne, ako aj v súlade so zákonom o vysokých školách sa navrhuje, aby sa vyhotovil doklad o udelení štátneho súhlasu, a aby ho podpísal predseda vlády (návrh dokladu je v prílohe č. 1).  

	Problematiku štátneho súhlasu a činnosti súkromnej vysokej školy upravuje zákon o vysokých školách a ostatné všeobecne záväzné právne predpisy. Zákon o vysokých školách napr. ustanovuje, že štátny súhlas je neprenosný na inú právnickú osobu a neprechádza na právnych nástupcov, stráca platnosť, ak súkromná vysoká škola nezačne vzdelávaciu činnosť do dvoch rokov od nadobudnutia jeho platnosti. Vláda môže na návrh ministerstva školstva za podmienok ustanovených v § 105 ods. 3 až 7 zákona o vysokých školách súkromnej vysokej škole štátny súhlas odňať (napr. pri konaní v rozpore so zákonom, s jej vnútornými predpismi, so všeobecne záväznými právnymi predpismi). Vláda schvaľuje aj zmeny názvu, sídla, začlenenia, právnej formy  súkromnej vysokej školy na návrh ministerstva školstva na základe žiadosti súkromnej vysokej školy, atď.

2.1.1. Hodnotiaca správa pracovnej skupiny AK a vyjadrenie žiadateľa k jej obsahu
Pracovné skupiny „Vzdelávanie učiteľov a pedagogické vedy“ a „Elektrotechnika a elektroenergetika) na zasadnutiach dňa 5. 9. 2005, 3. 11. 2005, 13. 7. 2005 a elektronicky v závere uviedli, že na základe komplexného posúdenia predloženého projektu pracovné skupiny odporúčajú udeliť štátny súhlas. Na základe komplexného posúdenia plnenia kritérií A1 - A6 a B1 - B10 pracovné skupiny konštatovali, že vysoká škola spĺňa v čase akreditácie kritériá uplatňované pri posudzovaní spôsobilosti a utvára dostačujúce predpoklady na udržanie spôsobilosti až do najbližšej komplexnej akreditácie činností vysokej školy. Vysoká škola je spôsobilá uskutočňovať uvedený študijný program oprávňujúci udeliť jej absolventom akademický titul Bc. s časovým obmedzením na štandardnú dĺžku štúdia.  Napĺňanie jednotlivých kritérií bolo hodnotené pozitívne až veľmi dobre. Žiadateľ akceptoval hodnotenie bez pripomienok a k jej obsahu vyslovil 15. 11. 2005 písomné súhlasné stanovisko.  
 
2.2. Charakteristika pôsobenia DTI

2.2.1. Štúdium a absolventi

Poznámka: Uvádzajú sa údaje poskytnuté ku dňu predloženia žiadosti a tie doložené zmeny po uvedenom termíne, ktoré boli oznámené Ministerstvu školstva SR. 

Študijný program

DTI podľa vyjadrenia Akreditačnej komisie je spôsobilá poskytovať bakalársky študijný program „učiteľstvo technických predmetov“ v študijnom odbore „1.1.2 Učiteľstvo profesijných predmetov a praktickej prípravy“ v dennej forme a externej forme štúdia a odporučila priznanie príslušného práva na štandardnú dĺžku štúdia a odporučila ministerstvu školstva, aby priznalo DTI príslušné práva na štandardnú dĺžku štúdia.
	
Požiadavky na uchádzačov o štúdium na DTI a spôsob ich výberu	

Požiadavky na výber uchádzačov 
-	získané úplné stredné odborné vzdelanie,
-	zdravotná spôsobilosť vykonávať profesiu učiteľa (majstra) odborného praktického výcviku a ďalších praktických profesijných predmetov na SOU a SOŠ.
a na prijatie:
Základnou podmienkou prijatia na bakalárske štúdium je ukončenie štúdia v príslušnom učebnom a študijnom odbore záverečnou skúškou a maturitnou skúškou a zdravotná spôsobilosť vykonávať funkciu majstra odbornej výchovy. Pri zvýšenom záujme o štúdium určí Dubnický technologický inštitút v Dubnici nad Váhom ďalšie podmienky s cieľom zabezpečiť, aby sa na štúdium dostali uchádzači s potrebnými schopnosťami a predpokladmi. 

Akademický rok	          Predpokladaný počet prijímaných študentov
       denná  forma                                 externá forma	
2005/2006	              25	                 60	
2006/2007	              25	                 60	
2007/2008	              25	                 60 	

Štandardná dĺžka vysokoškolského štúdia v príslušnom študijnom programe, udeľovaný akademický titul 

-	Bakalársky študijný program – 3 roky – bakalár (v skratke „Bc.“) 

Forma štúdia

-	denná forma a externá forma 

Garant študijného programu (garant ŠP) a spolugarant:

-	doc. PhDr. Ľubica Gáborová, PhD. (garant študijného programu)
-	doc. Ing. Peter Lipták, CSc. (spolugarant) 
Obaja nie sú garanti na inej vysokej škole a nebudú ho garantovať na inej vysokej škole ani v budúcnosti.

Personálne zabezpečenie:

  3 vysokoškolskí profesori
12 docentov
10 odborných asistentov a asistentov, z toho 6 CSc./PhD.

Podmienky pre skončenie štúdia 

	Podmienkou riadneho skončenia štúdia v bakalárskom študijnom programe je získanie 180 kreditov (122 za povinné predmety, 52 za povinne voliteľné predmety  a 6 za výberové predmety) vrátane úspešnej obhajoby záverečnej práce ako štátnej skúšky a úspešného zvládnutia ústnej štátnej skúšky. Súčasťou ústnej štátnej skúšky je kolokviálna skúška zo študijného odboru v kombinácii s didakticko – metodickým základom odborného výcviku.

Profil a uplatnenie absolventov 
Profil
Absolvent prvého stupňa vysokoškolského vzdelávania (Bc.) študijného programu „učiteľstvo technických predmetov“ v študijnom odbore „1.1.2 Učiteľstvo profesijných predmetov a praktickej prípravy“ je:
-	schopný koncipovať a vyučovať tie odborné predmety, ktoré sú zamerané prevažne na osvojovanie zručnostných a remeselných prvkov v príslušnom učebnom alebo študijnom odbore,
-	pripravený viesť predovšetkým praktické vyučovanie, ktoré je súčasťou prípravy v učebnom alebo študijnom odbore v konkrétnej oblasti profesijného zamerania na stredných odborných školách a stredných odborných učilištiach,
-	schopný integrovať teoretickú výučbu s praktickou výučbou,
-	zabezpečovať administratívno – technické činnosti súvisiace s praktickým vyučovaním v odbornom vzdelávaní,
-	schopný vykonávať aktivity súvisiace s mimoškolskou záujmovou činnosťou mládeže v príslušnom profesijnom odbore,
-	pripravený študovať na 2. stupni vysokoškolského vzdelávania (Mgr.).
Uplatnenie
Absolvent prvého stupňa vysokoškolského vzdelávania študijného programu „učiteľstvo technických predmetov“ v študijnom odbore „1.1.2 Učiteľstvo profesijných predmetov a praktickej prípravy“ je spôsobilý podľa dosiahnutého stupňa vzdelania vykonávať profesiu:
-	majstra odbornej výchovy na odborných učilištiach, stredných odborných učilištiach,
-	administratívno – technického pracovníka pre zabezpečovanie praktického vyučovania v odbornom vzdelávaní,
-	inštruktora predmetnej odbornej oblasti v mimoškolskej činnosti s mládežou	

2.2.2.	Údaje o financovaní, materiálnom, technickom a informačnom zabezpečení

Finančné zabezpečenie DTI - 1. rok pôsobenia

1.	Majetok
Zakladateľ disponuje dostatočným hmotným majetkom a disponibilným finančným kapitálom, ktorým dokáže po udelení, štátneho súhlasu zabezpečiť potrebné vybavenie vysokej školy hmotným a nehmotným majetkom.
2.	Príjmy
Finančné zabezpečenie činnosti DTI bude realizované z nasledovných zdrojov:
a)	školné a poplatky spojené so štúdiom prijaté od študentov, 
b)	obchodné platby od odberateľov výkonov a služieb vysokej školy,
c)	dary získané od darcov,
d)	sponzorské príspevky,
e)	dotácie zo štátneho rozpočtu,
f)	pôžičky od peňažných ústavov,
g)	finančné granty získané na vzdelávaciu, výskumnú a inú tvorivú činnosť,
h)	ceny, odmeny a výhry získané za svoju činnosť od iných fyzických a právnických osôb,
i)	iné príjmy.
    Príjmy pokryjú jej kompletné náklady vrátane tvorby fondu rozvoja a reprodukcie.
Ročné školné na jedného študenta na akademický rok 2004/05 predstavuje čiastku 20.000 Sk (v školnom nie je zahrnutá študijná literatúra). V závislosti od rastu inflácie sa predpokladá valorizácia školného o 3 % každý nasledujúci rok. Na celkový objem príjmov má vplyv aj úbytok študentov z dôvodu neukončenia štúdia. Tento úbytok sa predpokladá vo výške 10% v každom ročníku. V projekte je kvôli zjednodušeniu predpokladané, že školné bude uhradené študentom naraz, v plnej výške pri zápise do ročníka. V skutočnosti však škola bude mať pripravené aj ďalšie modely úhrad školného (rozloženie splátok počas akademického roka). 
Výdavky
Všetky prevádzkové náklady školy budú hradené z vlastných zdrojov, nie sú v projekte zahrnuté žiadne úvery alebo finančná výpomoc ďalších hospodárskych jednotiek žiadateľa.
Najväčšou nákladovou položkou sú mzdy pedagógov a administratívneho aparátu školy. Úmerne rastú s nárastom počtu študentov. Medziročná valorizácia miezd je plánovaná vo výške 6%. Kmeňovými pracovníkmi školy budú zo začiatku len garanti, vedúci zamestnanci a nevyhnutné personálne jadro zabezpečujúce výučbu kľúčových jednotiek študijného programu a nevyhnutné minimum administratívnych pracovníkov rektorátu. Ostatné funkcie  budú obsadzované externistami. Tým je docielená úspora mzdových nákladov, pretože služby externých pedagógov budú využívané v priemere 9 mesiacov počas kalendárneho roku.
Hmotný a nehmotný investičný majetok bude zabezpečovaný prostredníctvom leasingu. Leasingový model je z dôvodu jednoduchosti v rozpise nákladov uvádzaný tak, akoby predmety leasingu boli nakúpené vždy v januári, t. j. v roku nákupu sa zaplatí 12 splátok. Konštrukcia leasingového vzorca je postavená nasledovne: akontácia 30% z ceny nákupu, 70% v 36 splátkach, ktoré sú navŕšené leasingovým koeficientom 1,3. Dubnický technologický inštitút plánuje realizovať svoju činnosť vo vlastných priestoroch – v budove s 36 miestnosťami /učebne, kancelárie pre vedenie školy/ a odbornú výučbu v ďalších priestoroch v 2 SOU ako je uvedené ďalej v časti „Materiálne a technické zabezpečenie“. 
Záver
Pri zachovaní platobnej morálky študentov školy by sa škola nemala dostať do problémov v úhradách svojich nákladov. Avšak s istou výškou pohľadávok z dôvodu neuhradenia školného je v projekte uvažované. Hospodárenie školy je navrhnuté v prvom roku ako vyrovnané, v ďalších rokoch  sa predpokladá mierne  ziskové, pri realizácii projektu sa ukáže, na koľko je táto kalkulácia reálna. Vychádza z plánovaných veličín ako sú napr. počet prijatých študentov, miera inflácie a rast nákladov na prevádzku budov (ceny energií – z dôvodu opatrnosti predpokladáme cca 10% rast). V prípade horšieho ekonomického vývoja školy, hlavne v prvom roku existencie školy, je pripravené finančné krytie prípadných ekonomických strát zakladateľom s. r. o.

Materiálne a technické zabezpečenie 

Výučbe odborných predmetov a odborových didaktík sú k dispozícii špecializované učebne a dielne so zodpovedajúcim špecializovaným technickým vybavením:

Učebne v budove na adrese: Sládkovičova 533/20, 018 41 Dubnica nad Váhom 
(5 učební) 
Učebne v budove na adrese: Ľudovíta Štúra 1, 018 41 Dubnica nad Váhom (Stredné odborné učilište strojárske a elektrotechnické)
(8 učební a 4 dielne)
Učebne v budove na adrese: P. Jilemnického 24, 912 50 Trenčín (Združená odborná škola obchodu a služieb)
(3 učebne a 2 laboratóriá) 
Učebne v budove na adrese: Sládkovičova 533/20, 018 41 Dubnica nad Váhom
(odborná učebňa) 
Poznámka: Budova na adrese Sládkovičova 533/20, 018 41 Dubnica nad Váhom je t. č. už celá vo vlastníctve DTI, s. r. o. (5000 m2 na výučbu).   
 
Informačné zabezpečenie

DTI má knižnicu a študovňu s možnosťou prezenčného prístupu k základnej študijnej literatúre pre študijný program „učiteľstvo technických predmetov“ v študijnom odbore „1.1.2 Učiteľstvo profesijných predmetov a praktickej prípravy“ na základe zmluvy o budúcej zmluve o spolupráci s mestskou knižnicou v Dubnici nad Váhom. Spolu s DTI umožňuje študentom prístup k internetu. Predpokladá sa zakúpenie prístupových práv do plnotextových databáz (ProQuest 5000, EIFL Direct). Dopĺňanie knižničného a časopiseckého fondu knižnice DTI a študovne bude sponzorované spoločnosťami DUPRE s.r.o. Dubnica nad Váhom, DUPRES – consulting s.r.o. Dubnica nad Váhom, DCA engineering s.r.o. Dubnica nad Váhom.

Organizačné členenie
Rektorát, ústavy, účelové zariadenia, detašované pracoviská.
Riadiace orgány: správna rada, predseda správnej rady, rektor, prorektori.
Orgány akademickej samosprávy: akademický senát, akademická rada, disciplinárna komisia.
Zriaďovanie, členenie pracovísk a vymenúvanie (výber) funkcionárov bude postupné s rastom školy a zachová si racionálny a efektívny prístup.

2.2.3. Dlhodobý zámer 

Okrem zásadných základných medzinárodných (EÚ) a národných (SR) dokumentov platných pre vedu a vysoké školstvo (projekt ich podrobne uvádza) zámer zriadenia DTI reaguje na ďalšie výzvy povzbudzujúce naše úsilie o zriadenie a rozvoj súkromnej vysokej školy v Dubnici nad Váhom obsahujú aj strednodobé strategické dokumenty spracované orgánmi regionálnej a miestnej samosprávy. V nich samosprávy deklarujú tieto ciele a opatrenia na ich dosiahnutie:
•	Cieľ: zvýšenie kvalifikačného potenciálu a adaptability pracovnej sily v Trenčianskom kraji.
Opatrenia: podpora rozvojových zámerov výskumu,
                  diverzifikovať stredné a vysoké školstvo, 
                  podpora e-learningového vzdelávania,
                  podpora partnerstva štátnych a neštátnych inštitúcií.
•	Cieľ: Rast konkurencieschopnosti priemyslu a služieb v meste Dubnica nad Váhom. 
Opatrenia: zriadenie technologického parku pre poskytovanie služieb vo výrobnom procese, 
	      zriadenie Výskumno-vývojového centra,	
•	Cieľ: Skvalitňovanie širokej ponuky vysokoškolských štúdií technického i humanitného smeru a zabezpečenie ponuky systému celoživotného vzdelávania v meste Dubnica nad Váhom.
Opatrenia: podporovať rozširovanie ponuky vysokoškolských štúdií v meste v súlade   s potrebami regionálneho trhu práce,
                  podporovať zavádzanie systému celoživotného vzdelávania v súlade s potrebami regionálneho trhu práce a individuálnymi potrebami občanov.
DTI je v štádiu prípravy. Činnosť vykonáva len mikrotím, v ktorom pracujú skúsení odborníci s niekoľko desaťročnou praxou v oblasti vysokoškolského vzdelávania a výskumu ako aj zakladatelia z podnikateľského prostredia, ktorí majú skúsenosti s organizovaním vzdelávacích aktivít od r. 1996 (Dupres s.r.o.). Okrem toho ide o firmy, ktoré pôsobia úspešne v oblasti informačných technológií a patria medzi popredné spoločnosti v oblasti IT consultingu a outsourcingu a elektronického vzdelávania na Slovensku (Dupres Consulting s.r.o.). 
/Dlhodobý zámer ďalej uvádza podrobnú SWOT analýzu (silné stránky, slabé stránky, príležitosti, ohrozenia)/.
Hlavným poslaním DTI je poskytovanie, organizovanie a zabezpečovanie vysokoškolského vzdelávania v akreditovaných študijných programoch, uskutočňovanie tvorivého vedeckého bádania, poskytovanie ďalšieho vzdelávania prostredníctvom širokej ponuky kurzov a vzdelávacích aktivít. DTI sa orientuje na vzdelávanie, výskum, produkciu a šírenie poznatkov a inovácií predovšetkým v oblasti aplikovaných študijných programov a vedných disciplín, s dôrazom na prípravu odborníkov žiadaných na trhu práce, s cieľom prispieť k budovaniu znalostnej a udržateľne konkurencieschopnej ekonomiky Slovenska. DTI spolupracuje s domácimi i zahraničnými vysokými školami, podnikateľskou sférou, verejným sektorom, mimovládnymi organizáciami a aktivizuje sa v medzinárodných projektoch a mobilitách. 

Strategická vízia:  
Prostredníctvom ponuky atraktívnych, na trhu vzdelávania žiadaných študijných programov a zapojenia sa do riešenia výskumných projektov vytvoriť životaschopnú, progresívnu vzdelávaciu a výskumnú inštitúciu s diverzifikovanými metódami edukácie a medzinárodným rešpektom, ktorú opúšťajú absolventi uplatňujúci sa na trhu práce a ktorá produkuje poznatky a inovácie nachádzajúce uplatnenie v spoločnosti.

1. Strategický cieľ :      
V roku 2010 mať vlastných absolventov  študijných programov prvého a druhého stupňa a pripravovať podmienky na rozširovanie ponuky študijných programov prvého a druhého stupňa, prípadne aj na  ponuku študijného programu tretieho stupňa. 
1.1. Cieľ: Založiť DTI a získať štátny súhlas na jej pôsobenie 
1.2. Cieľ: V prípade získania štátneho súhlasu začať vzdelávaciu činnosť v akreditovaných študijných programoch (od akademického roka 2005/2006, najneskôr však 2006/2007)
1.3. Cieľ: Rozširovať ponuku akreditovaných študijných programov a postupne dobudovávať štruktúru ústavov vysokej školy (priebežne do r. 2010): 
1.4. Cieľ: Rozširovať teritoriálnu sféru vplyvu a pôsobenia DTI na území Slovenska a susedných krajín EÚ (do r. 2008)

2. Strategický cieľ :      
V roku 2010 dosahovať medzinárodne akceptované výskumné výsledky, produkovať poznanie prostredníctvom výskumu, šíriť poznanie prostredníctvom vyučovania a učenia sa, šíriť poznanie prostredníctvom IKT a využívať poznanie v inováciách.
2.1. Cieľ: Zapojiť sa do riešenia národných a medzinárodných vzdelávacích a výskumných projektov a uspieť pri získavaní finančných prostriedkov na výskum z kompetetívnych zdrojov (do r. 2008)
2.2. Cieľ: Zapojiť sa do mobilitných programov pre vysokoškolských učiteľov, výskumných pracovníkov a študentov a získať nové skúsenosti z renomovaných pracovísk v zahraničí (do r. 2008)
3. Strategický cieľ :      
V roku 2010 byť etablovanou vzdelávacou inštitúciou na trhu celoživotného vzdelávania s atraktívnou ponukou vzdelávacích aktivít a kurzov, žiadaných na trhu vzdelávania a poprednou inštitúciou v oblasti elektronického vzdelávania v medzinárodnom kontexte.
3.1. Cieľ: Anticipovať požiadavky trhu vzdelávania v oblasti celoživotného vzdelávania a uspieť v konkurenčnom prostredí vzdelávacích inštitúcií (do r. 2006)

2.2.4. Začiatok výučby
	
	Začiatok výučby podľa projektu sa predpokladá v akademickom roku 2006/2007.

3. Záver

-	Akreditačná komisia vydala súhlasné stanovisko k jednému študijnému programu. 
-	Návrhy vnútorných predpisov DTI, ktoré podliehajú registrácii ministerstvom školstva, sú v súlade so zákonom o vysokých školách a s ostatnými všeobecne záväznými právnymi predpismi.

	Z uvedeného vyplýva, že právnická osoba Dubnický technologický inštitút, s. r. o. so sídlom v Dubnici nad Váhom spĺňa podmienky určené zákonom o vysokých školách a ostatnými všeobecne záväznými právnymi predpismi, a preto ministerstvo školstva odporúča vláde udeliť jej štátny súhlas – oprávnenie pôsobiť ako súkromná vysoká škola s názvom Dubnický technologický inštitút v Dubnici nad Váhom.